ټیفا: دوه میلیون افغانانو رایه ورکړې، ۲۱سلنه یې ښځې دي
د افغانستان د شفافو انتخاباتو د بنسټ (ټيفا) موندنې ښيي، چې د تلې په شپږمه د جمهوري ریاست په انتخاباتو کې نږدې دوه میلیونه کسانو رایې ورکړي، چې ۲۱ فیصده یې ښځې دي.
د ټیفا یوې غړې ضغرا سعادت د چهارشنبې په ورځ (تلې ۱۷/اکتوبر ۹) خبریالانو ته وویل چې د دغه بنسټ ۵۲۰۰ ناظرینو د افغانستان د جمهوري ریاست له انتخاباتو څخه نظارت کړی دی. آغلې سعادت زیاته کړه د دوی ابتدايي موندنې ښيي چې د تیرو انتخاباتو په پرتله د تلې په شپږمه د خلکو په ځانګړي ډول د ښځو ګډون ډیر لږ وو. د آغلې سعادت پر وینا د رایې ورکولو په مرکزونو کې د ښځینه کارکوونکو نشتوالی په جمهوري ریاست انتخاباتو کې د ښځو د ګډون د کچې د کموالي یو لوی لامل وو. د دغه بنسټ موندنې ښيي چې د امنیتي ګواښونو، د انتخاباتو د کمیسیون د کارکوونکو د نه حاضرېدلو او د حساسو انتخاباتي موادو د نه رسېدلو له امله، په ۷۲۱ مرکزونو کې انتخابات نه دي شوي. ټیفا د افغانستان د انتخاباتو له کمېسیون څخه غوښتي، چې ژر دې بایومتریکه او غیر بایومتریکه رایو ريښتینې شمېره اعلان کړي. د افغانستان د انتخاباتو کمېسیون د ابتدايي شمېرو په اساس، د تلې په شپږمه د جمهوري ریاست په انتخاباتو کې نږدې ۲. ۷ میلیونه کسانو رایه ورکړې ده. د دغه کمېسیون یو کمېشنر اورنګزیب د چهارشنبې په ورځ خبریالانو ته وویل چې د کمېسیون د اطلاعاتو مرکز د رایې د ثبتولو او د رایه ورکوونکو د وروستۍ شمیرې د معلومولو پر سر کار کوي. هغه زیاته کړه، چې د رایې د ثبتولو په بهیر کې تخنیکي ستونزې حل شوې دي او په ټاکلي وخت د جمهوري ریاست د انتخاباتو د ابتدايي نتایجو د اعلانولو لپاره هڅې روانې دي. د انتخاباتو د مهالویش په اساس ټاکل شوې چې د جمهوري ریاست د انتخاباتو ابتدايي نتایج د تلې په ۲۷مه او وروستي نتایج د لړم په ۱۶مه اعلان شي.